โควิดยังทำพิษ! “พังงา” ออกมาตรการห้ามเข้าจว. ยกเว้นกรณีจำเป็น
สำนักงานสาธารณสุขจังหวัดพังงา มีกำหนดมาตรการตรวจคัดกรองการเดินทางเข้าจังหวัดเข้มงวด  ยกเว้นกรณีจำเป็น หวังลดผู้ติดเชื้อโควิด-19 มีผลตั้งแต่ 3-16.ส.ค.นี้
2 ส.ค. 2564

ผู้สื่อข่าวรายงานว่า วันนี้ (2ส.ค.64) สำนักงานสาธารณสุขจังหวัดพังงา มีกำหนดมาตรการตรวจคัดกรองการเดินทางเข้าจังหวัดพังงา มีผลตั้งแต่ 3-16.ส.ค.นี้ โดยมีรายละเอียดดังนี้
-เป็นผู้ที่มีเหตุจำเป็น เช่นพบแพทย์ การรักษาพยาบาล การปฏิบัติหน้าที่แพทย์ พยาบาล บุคลากรทางการแพทย์ และการสาธารณสุข
-บุคคลที่เกี่ยวข้องกับการกู้ชีพกู้ภัย
-การปฏิบัติงานหรือการทำธุรกรรมเกี่ยวกับตลาดหลักทรัพย์ และสถาบันการเงินตู้เอทีเอ็ม
-การจดทะเบียนสิทธิการทำนิติกรรมสัญญา การสื่อสารมวลชน โทรคมนาคมและไปรษณีย์
-การให้บริการขนส่งผู้โดยสารและขนส่งสินค้าเพื่อการบริโภค อุปโภค
-การจัดหาและซื้อขายอาหาร ยาเวชภัณฑ์ทางการแพทย์
-การติดต่อด้านคดีกับเจ้าหน้าที่ตำรวจพนักงานอัยการหรือศาลตามความจำเป็น
– เป็นเจ้าหน้าที่ผู้ปฏิบัติงานตามข้อกำหนด ประกาศ หรือคำสั่งต่าง ๆ ของทางราชการ หรือ มีเหตุจำเป็นอื่น ๆ
(1.7) ปฏิบัติตามคำแนะนำของเจ้าพนักงานควบคุมโรคติดต่ออย่างเคร่งครัด
ทั้งนี้ ผู้ได้รับการยกเว้นและเข้ามาในจังหวัดพังงา ต้องได้รับวัคซีนป้องกันโรคติดเชื้อไวรัสโควิด-19 ชนิดซิโนแวค, ซิโนฟาร์ม ครบ 2 เข็ม หรือ ซิโนแวค เข็ม 1 แอสตร้าเซนเนก้า เข็ม 2 หรือ ได้รับวัคซีนชนิดแอสตร้าเซนเนก้า, ไฟเซอร์, โมเดอร์นา, จอห์นสันแอนด์จอห์นสัน จำนวน 1 เข็ม โดยได้รับวัคซีนแต่ละชนิดมาแล้ว เป็นระยะเวลาอย่างน้อย 14 วัน หรือต้องได้รับการตรวจหาเชื้อไวรัสโควิด-19 ด้วยวิธีการ RT-PCR หรือ วิธีการ Antigen Test Kit มาจากนอกพื้นที่จังหวัดพังงา โดยมีระยะเวลาไม่เกิน 72 ชั่วโมง ก่อนเดินทางมาถึงจังหวัดพังงา
ขณะเดียวกันหากบุคคลที่มีความจำเป็นต้องเข้าในจังหวัดพังงาควรปฏิบัติดังนี้
– รายงานตัวต่อนายอำเภอ หรือเจ้าพนักงานควบคุมโรคติดต่อที่นายอำเภอมอบหมาย ในเขตท้องที่ที่มาพำนัก
– ให้เข้ารับการแยกกัก หรือกักกันตัว ในที่พักอาศัย (Home Quarantine) หรือ ในสถานที่ซึ่งเจ้าพนักงานควบคุมโรคติดต่อเห็นสมควร เป็นระยะเวลา 14 วัน
ขณะที่ สสจ.พังงา รายงานผู้ติดเชื้อรายใหม่วันนี้ (2 ส.ค.) จำนวน 3 ราย โดยมาจากอำเภอคุระบุรี 1 ราย (หมู่ 3 ต.คุระ) อำเภอท้ายเหมือง 1 ราย ( หมู่ 8 ต.นาเตย) และอำเภอเมือง  1 ราย (หมู่ 3 ต.ถ้ำน้ำผุด)  รวมผู้ป่วยสะสมทั้งหมด 670 ราย
 